เศรษฐกิจเกษตรรุ่ง
ธกส.ประเมินปีหน้าโตได้4.3แสนล.&#8216;ข้าวมันอ้อย&#8217;ราคาดี/ลุยปั๊มบัตร
20 ธ.ค. 2555

ธกส.ประเมินปีหน้าโตได้4.3แสนล.‘ข้าวมันอ้อย’ราคาดี/ลุยปั๊มบัตร
ธ.ก.ส.คาดเศรษฐกิจภาคเกษตรปีหน้าโตได้กว่า 4.3 แสนล้านบาท ชี้ข้าว มัน อ้อย ราคายังดีเพราะมีกำลังซื้อจากประเทศคู่ค้า 
นายสมศักดิ์ กังธีระวัฒน์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงแนวโน้มการขยายตัวของเศรษฐกิจภาคเกษตรปี 2556 ว่า จะขยายตัวต่อเนื่องโดยเพิ่มขึ้น 3% เมื่อเทียบกับปี 2555 หรือจะเพิ่มจาก 4.12 แสนล้านบาทในปีนี้ ขึ้นเป็น 4.3 แสนล้านบาทในปีหน้า หรือคิดสัดส่วนประมาณ 9% ของผลิตภัณฑ์มวลรวมประชาชาติ (จีดีพี) 
ผู้บริหาร ธ.ก.ส.คาดว่า สินค้าหมวดพืชและปศุสัตว์จะขยายตัวต่อเนื่อง ตามกำลังซื้อของเศรษฐกิจประเทศคู่ค้าแถบอาเซียน รวมถึงขยายตัวได้ในตลาดเกิดใหม่แถบตะวันออกกลางและแอฟริกาใต้ ประกอบกับราคาน้ำมันตลาดโลกเริ่มลดลง และมาตรการผ่อนคลายทางการเงินจากการลดดอกเบี้ยนโยบาย จะช่วยลดต้นทุนให้ผู้ประกอบการภาคเกษตร 
ปัจจัยเสี่ยงที่เกิดขึ้นจากสภาพอากาศที่แปรปรวน ภัยแล้ง ทำให้คาดว่าราคาสินค้าเกษตรหลายตัวในปีหน้าจะปรับตัวสูงขึ้น ได้แก่ มันสำปะหลัง ในปี 2556 คาดว่าจะอยู่ที่ 2-2.75 บาทต่อกิโลกรัม เพิ่มขึ้น 5-10% เมื่อเทียบกับปีนี้ ข้าวโพดเลี้ยงสัตว์ ราคา 9.513 บาทต่อกิโลกรัม เพิ่มขึ้น 2.5% อ้อยราคา 14.40-15.46 บาทต่อกิโลกรัม เพิ่มขึ้น 6.7% ไก่เนื้อ ราคา 45-55 บาทต่อกิโลกรัม เพิ่มขึ้น 2.9-3.2% กุ้ง ราคา 142-146 บาทต่อกิโลกรัม เพิ่มขึ้น 58% ส่วนยางพารา คาดว่าราคาอยู่ที่ 77-90 บาทต่อกิโลกรัม ลดลง 3% และหมู ราคา 55-58 บาทต่อกิโลกรัมลดลง 3.54% 
สำหรับราคาข้าวเปลือกเจ้า 5% ปีหน้าคาดว่าราคาเพิ่มขึ้นเป็น 1.35-1.48 หมื่นบาทต่อตัน หรือเพิ่มขึ้น 2.5-3.5% เนื่องจากคาดว่าภาวะภัยแล้งอาจทำให้ผลผลิตลดลง จึงทำให้หลายประเทศมีการตุนสินค้าเก็บไว้ 
“สินค้าจำพวกมัน ข้าวโพด อ้อย จะราคาดี เพราะนอกจากจะบริโภคแล้วยังใช้เป็นพลังงานทดแทนได้ ส่วนข้าวราคาไม่ตกเพราะภัยแล้ง อาจทำให้มีการสต๊อกสินค้าไว้” นายสมศักดิ์ กล่าว 
ด้านนางอภิรดี ยิ้มละมัย ผู้อำนวยการศูนย์วิจัย ธ.ก.ส. เปิดเผยถึงผลสำรวจความคิดเห็นเกษตรกรจากทั่วประเทศกว่า 1,000 ราย ในหัวข้อ ความสุขของเกษตรกรไทยพบว่า เกษตรกรจะรู้สึกมีความสุขจาก 5 ปัจจัย คือ การมีรายได้ที่แน่นอน มีบ้านอยู่อาศัยท่ามกลางเรือกสวนไร่นาของตัวเอง มีหลักประกันสุขภาพได้มาตรฐานเท่าเทียมกับโรงพยาบาลในกรุงเทพฯ สินค้าสามารถขายได้ในราคาสูงทั้งในและต่างประเทศ พืชผลทางการเกษตรงอกงามดี และมีการประกันภัยพืชผลทางการเกษตร
นายลักษณ์ วจนานวัช ผู้จัดการ ธ.ก.ส.เปิดเผยว่า นายทนุศักดิ์ เล็กอุทัย รมช.คลังได้มอบนโยบายให้ธนาคารขยายการออกบัตรเครดิตเกษตรจากเป้าหมายเดิม 2 ล้านใบ เป็น 4 ล้านใบ ภายใน 3 ปี พร้อมทั้งให้ขยายกลุ่มเป้าหมายให้ครอบคลุมเกษตรกรที่ปลูกพืชเศรษฐกิจที่สำคัญอื่นๆ เช่น มันสำปะหลัง อ้อย ข้าวโพด และยางพารา และจะหารือกับอธิบดีกรมส่งเสริมสหกรณ์ที่จะดึงสมาชิกสหกรณ์เข้ามาใช้บัตรเครดิตเกษตรกรด้วย โดยจะนำเสนอกระทรวงการคลังภายในเดือน ม.ค. 2556 เพื่อนำเสนอที่ประชุมคณะรัฐมนตรีภายในเดือน ก.พ. 2556